დუნაი
დუნაი (ძვ. ბერძნ. Ἴστρος) — ყველაზე გრძელი მდინარე ევროკავშირის ტერიტორიაზე და მეორე მთელ ევროპაში ვოლგას შემდეგ. მისი შენაკადებიდან (270-მდე) 34 სანაოსნოა. როგორც ევროპის უმსხვილესი სამდინარო მაგისტრალი, დუნაი დიდ როლს ასრულებს ტვირთების გადაზიდვაში. მასზე აშენებულია რამდენიმე მსხვილი ჰესი, თუმცა დუნაის ჰიდროპოტენციალის დიდი ნაწილი ჯერ კიდევ გამოუყენებელია. მიედინება 10 სახელმწიფოს ტერიტორიაზე. მდინარის სახელის ეტიმოლოგიის შესახებ რამდენიმე ვერსია არსებობს. პირველი უკავშირდება კელტურ სიტყვას Danuvius, რაც ჩქარ მდინარეს ნიშნავს (Danu — ჩქარი, vius — წყალი). სხვა ვერსიებით კი მდინარის სახელი წარმოიშვა ძველი სპარსული სიტყვიდან „დუ ნა“ (მიედინება აქ). საკუთრივ სიტყვის ფუძე უკავშირდება პროტო ინდო-ევროპულ სიტყვას danu რაც ითარგმნება როგორც მდინარე.